KIRJALLINEN KYSYMYS P-1333/01 esittäjä(t): Ilka Schröder (GUE/NGL) neuvostolle. Euroopan tiedustelupalvelurakenteiden integroiminen.



Virallinen lehti nro 081 E , 04/04/2002 s. 0019 - 0020



KIRJALLINEN KYSYMYS P-1333/01 esittäjä(t): Ilka Schröder (GUE/NGL) neuvostolle (24. huhtikuuta 2001) Aihe: Euroopan tiedustelupalvelurakenteiden integroiminen Kuluneina viikkoina on voitu lukea useita lausuntoja siitä, että YUTP:n yhteydessä toteutettavasta EU:n sotilaallisten rakenteiden luomisesta, esim. turvallisuuspoliittisen komitean, sotilaskomitean ja esikunnan perustamisesta helmikuussa, seuraa väistämättä tarve luoda itsenäinen eurooppalainen tiedustelupalvelu. Lisäksi lausunnoissa on todettu, että etenkin Kosovon sodan aikana toimintaan osallistuneet EU:n jäsenvaltioiden kiintiöidyt joukot joutuivat tuskallisella tavalla toteamaan olevansa riippuvaisia Yhdysvaltojen tiedustelupalvelun luovuttamista tiedoista. Onko neuvosto samaa mieltä siitä, että itsenäistä eurooppalaista tiedustelukapasiteettia tarvitaan? Aiotaanko itsenäinen eurooppalainen tiedustelupalvelu perustaa jos neuvosto katsoo sen tarpeelliseksi integroimalla nykyiset kansalliset rakenteet toisiinsa vai perustamalla tai kehittämällä unioniin itsenäiset rakenteet? Mihin vaiheeseen mahdollinen rakenteiden integroiminen tai luominen tai sen suunnittelu on edennyt? Vastaus (21. marraskuuta 2001) 1. Vuoden 1999 kesäkuussa pidetystä Kölnin Eurooppa-neuvostosta lähtien tiedustelu on mainittu toistuvasti yhtenä niistä strategisista voimavaroista, joita olisi kehitettävä (muut kehittämistä vaativat strategiset voimavarat ovat komento- ja valvontatehtävät sekä strategiset ilma- ja merikuljetukset). Yhdessä sellaisten operatiivisten näkökohtien, kuten joukkojen saatavuuden, toimintavalmiuteen saattamisen, ylläpidettävyyden ja yhteistoimintakyvyn edistämiseksi tehtävien ponnistelujen kanssa, strategisten voimavarojen kehittäminen on tarpeen, jotta otsakkeen yleistavoite alla kuvatut joukot (so. 60 päivässä toimintavalmiuteen saatettavat 60 000 miehen vahvuiset joukot, joita voidaan ylläpitää vähintään vuoden ajan) olisivat sotilaallisesti omavaraisia, mikä on merkittävä valtion ja hallitusten päämiesten asettama vaatimus. 2. Sotilaallisia voimavarasitoumuksia koskevassa julkilausumassa, joka julkistettiin 20.11.2000 pidetyn voimavarakonferenssin jälkeen, todetaan että tiedustelun osalta Torrejónin satelliittikeskuksessa [josta tulee Euroopan unioniin kuuluva elin vuoden 2002 alusta] kuvien tulkitsemiseen tarvittavien voimavarojen lisäksi jäsenvaltiot: - ovat tarjonneet käyttöön joukon keinoja, jotka voivat osaltaan parantaa Euroopan unionin tilanteen analysoinnin ja seurannan voimavaroja, - ovat kuitenkin todenneet, että tällä alalla tarvitaan merkittäviä ponnisteluja, jotta unionilla olisi tulevaisuudessa käytettävissään enemmän strategisen tason tiedusteluvoimavaroja. Konferenssissa jäsenvaltiot sitoutuivat myös strategisten voimavarojensa parantamiseen keskipitkällä ja pitkällä aikavälillä. Jotkut jäsenvaltiot ovat sitoutuneet myös siihen, että unionilla olisi varmuus satelliittikuvien käyttömahdollisuudesta erityisesti kehittämällä uusia optisia laitteita ja tutkia satelliitteihin (Helios II, SAR Lupe ja Cosmos Skymed). 3. Tilanneanalyysia ajatellen, unionilla on (tai tulee olemaan) käytössään seuraavat voimavarat: i) Euroopan unionin sotilasesikunta, joka erityisesti: - huolehtii varhaisvaroituksista ja tilannearvioinnista, - tarkkailee ja seuraa mahdollisesti puhkeamassa olevia kriisejä tukeutuen asianmukaisiin kansallisiin ja monikansallisiin tiedusteluvoimavaroihin, - antaa sotilaallisia tietoja tilannekeskukselle ja saa siltä sen laatimat asiakirjat, - kriisitilanteissa pyytää ja käsittelee erityistietoja tiedusteluorganisaatioilta sekä muita asiaankuuluvia tietoja kaikista saatavilla olevista lähteistä. ii) Torrejónissa sijaitseva Euroopan unionin satelliittikeskus, uusi EU:n elin, johon sisällytetään WEU:n nykyisten rakenteiden asianmukaiset osat; iii) neuvoston pääsihteeristön poliittis-sotilaallisten rakenteiden puitteissa toimiva tulkittujen satelliittikuvien selittämiseen kykenevä henkilökunta; iv) EU:n yhteinen tilannekeskus, jossa on sekä siviili- että sotilashenkilökuntaa. 4. Edellä mainituilla seikoilla korostetaan tärkeää asiaa: vaikka Euroopan unionilla on käytössään voimavaroja tilanneanalyysia ja tulkintaa varten, sillä ei sinällään ole omaa tiedustelupalvelua. Sillä tulee olemaan EU:n sotilasesikunnassa oma tiedusteluosasto, jonka toiminta pohjautuu jäsenvaltioiden sen käyttöön luovuttamaan tiedustelutietoon ja komission Amsterdamin sopimukseen liitetyn julistuksen N:o 6 viidennen kohdan mukaisesti toimittamaan tietoon.